觀何君寶畫
作者：梅堯臣
朝代：宋

paragraphs: 燕馬易畫，吳牛難圖。
馬骨隠細牛骨麤，馬毛厚密牛毛疎。
麤疎必辨別，細密多模胡。
乃知戴嵩筆，能出韓幹徒。
幹馬精神在韁勒，嵩牛怒鬭無牽拘。
昨日何家觀小軸，絹雖破爛色不渝。
二頭相觴角競掎，前脚如跪後脚舒。
尾株榻直脊膂蹙，筋力寫盡蹄腕殊。
一勝一敗又苦似，勝者很逐敗者趨。
卷窮赤印置小字，置字乃是陶尚書。
尚書國初人，愛畫收幾厨。
買時不惜金與帛，帛載牛車錢載馿。
後世兒孫不能保，賣人窮市無須臾。
凡目矜新不重故，千錢酬直皆笑愚。
四牛遂爲何氏有，裝背入眼天下無。
坐中吾儕趣已異，又喜玄女傳兵符。
此本實稱閻令畫，下筆簡細容顔姝。
三人鬼狀一牛首，八女二十美丈夫。
黄帝中間蔭葩蓋，霞扇錯玳旌擁朱。
冠服難知歲月遠，但見儀衛森清都。
復觀鹿臺獨夫受，妲己不笑何由娛。
酒池肉林騎行炙，剖心斮脛堪悲吁。
數幅吳王宴西子，綵舟張樂當姑蘇。
宮娥數百簇高下，鬒髻一一紅芙蕖。
黛峯細浪得平遠，前對洞庭傍太湖。
商紂夫差可垂誡，歷世傳翫參盤盂。
雕鷹草木不足記，特詠此事心何如。